เศรษฐกิจ โตถล่มทลาย 5.8%
สัปดาห์ส่งท้ายปีงูใหญ่ แวดวงการเงินการคลัง มีข่าวที่น่าติดตามหลายประเด็น เริ่มจากสำนักงานเศรษฐกิจการคลัง (สศค.)
30 ธ.ค. 2555

สัปดาห์ส่งท้ายปีงูใหญ่ แวดวงการเงินการคลัง มีข่าวที่น่าติดตามหลายประเด็น เริ่มจากสำนักงานเศรษฐกิจการคลัง (สศค.) 
ที่ออกมาประเมินว่า มีความเป็นไปได้สูงที่เศรษฐกิจไทยในปีนี้จะขยายตัวถล่มทลายถึง 5.8% หลังเศรษฐกิจในไตรมาสสุดท้ายของปีขยายตัวได้ถึง 13% ตามแรงการบริโภคและการลงทุนภาคเอกชน 
ขณะที่ในปีหน้า คาดว่าเศรษฐกิจไทยจะขยายตัวได้ 5% ตามแรงหนุนจากการเบิกจ่ายงบประมาณใน พ.ร.ก.กู้เงินลงทุนระบบน้ำ 3.5 แสนล้านบาท ที่จะมีเม็ดเงินลงทุนในปีหน้า 69 หมื่นล้านบาท การเสนอร่าง พ.ร.บ.ลงทุนโครงสร้างพื้นฐาน 2 ล้านล้านบาท ที่กำลังจะเข้าสู่สภา 




 
ด้านกิตติรัตน์ ณ ระนอง รองนายกฯ และ รมว.คลัง ประเมินว่า จะเบิกจ่ายได้ 1 แสนล้านบาท และงบปกติ 3 แสนล้านบาท ซึ่งจะเป็นปัจจัยสำคัญที่ทำให้เศรษฐกิจไทยขยายตัวได้ 5% ขณะที่การส่งออกขยายตัวไม่ต่ำกว่า 9%
การประเมินของ สศค.นั้น ใกล้เคียงกับธนาคารแห่งประเทศไทย ที่คาดว่าปีนี้เศรษฐกิจไทยน่าจะขยายตัวสูงเกิน 5.7% โดยจะขยายตัวถึง 5.8% และเชื่อว่าในปีหน้าเศรษฐกิจน่าจะขยายตัวได้สูงเกินว่าที่คาดการณ์ไว้ว่าจะขยายตัวได้แค่ 4.7% แน่นอน เนื่องจากดัชนีตัวเลขเศรษฐกิจหลายรายการมีอัตราการเติบโตอย่างต่อเนื่อง
ด้านธุรกิจประกันอาจมีข่าวดี เมื่อบริษัท ไทยศรีประกันภัย เปิดเผยว่า ในปีหน้าบริษัทจะมีการเจรจาต่อรองขอลดเบี้ยประกันจากบริษัทรับประกันภัยต่อต่างชาติ จาก 30% เพิ่มเป็น 50% หลังสถานการณ์เรื่องภัยจากน้ำท่วมได้กลับมาสู่ภาวะปกติแล้ว
ขณะที่ธนาคารกสิกรไทย แนะนำให้ธุรกิจที่มีแผนจะขยายตลาดไปยังประเทศใหม่ ในช่วงปีหน้ามีการตรวจสอบคู่ค้าอย่างละเอียด รวมทั้งพิจารณาใช้เครื่องมือทางการเงิน เช่น การเปิดแอล/ซี การซื้อประกันความเสี่ยงส่งออก เพื่อป้องกันความเสียหาย หลังกังวลว่าการเร่งขยายตลาดการส่งออกไปยังกลุ่มประเทศเศรษฐกิจเกิดใหม่ของธุรกิจไทย จะทำให้ธุรกิจไทยต้องเผชิญกับความเสี่ยงในการผิดนัดชำระหนี้เพิ่มขึ้นในปีหน้า
สำหรับเทศกาลปีใหม่นี้ ที่ประชาชนจะมีการจับจ่ายใช้สอยปลายปี ธนาคารพาณิชย์ 7 แห่ง แจ้งว่า มีการสำรองเงินสดในสาขาและตู้เอทีเอ็มรวมกว่า 2 แสนล้านบาท เพื่อรองรับความต้องการใช้จ่ายของประชาชนในช่วงปีใหม่ พร้อมตั้งทีมดูแลระบบไอทีเป็นพิเศษหลังคาดว่าจะมีปริมาณธุรกรรมผ่านโมบายและอินเทอร์เน็ตจะเพิ่มขึ้นถึง 100%